Maria Bass, 1897-1948

(cp) Cun sia pictura simpla ed intima n'ha Maria Bass betg chaschunà gronda sensaziun durant sia vita. Ses art n'ha betg leventà discussiuns durablas ed ella n'è er betg stada represchentada en exposiziuns decisivas dals onns ventg e trenta. Maria Bass ha lavurà quietamain e modestamain e strusch ina giada è ella stada en il center d'ina cuntraversa artistica actuala, nua ch'ins s'interessava plitost per auters artists. Er suenter sia mort è l'artista grischuna mai vegnida festivada sco gronda "scuverta" e si'ovra n'è mai vegnida appreziada, er sch'ella avess vairamain merità in'undrientscha. Ils motivs per in tal respect e per ina tala recepziun modesta, restrenschida per la gronda part sin contexts locals, èn da tschertgar en la biografia che n'ha betg permess in'ambiziun da far carriera e che ha impedì quai pliras giadas tras circumstanzas exteriuras. Quai ha da far d'ina vart cun la rolla da la dunna anc adina difficila da lez temp. Da l'autra vart è la natira per propi da la pictura nun spectaculara ma originala da Maria Bass strusch ina giada vairamain vegnida chapida e la muntada da quella n'è betg vegnida realisada. Cun l'exposiziun en il Museum d'Art Grischun a Cuira vegnan la vita e la lavur da l'impurtanta artista svizra elavuradas per l'emprima giada a moda minuziusa e las ovras exponidas en ina preschentaziun cumpletta.
Ils maletgs cun las cuntradas dal conturn da Tumein e Schlarigna, ils purtrets, las natiras mortas u ils maletgs da fanestras sa distinguan tras ina gronda quietezza e tras conturas claras. Els èn cumplainamain l'expressiun da la stenta da l'artista per la "concentraziun" da quai ch'ella ha observà. Cun lur concentraziun atmosferica, cun la glisch independenta dal temp e da la direcziun u cun l'evocaziun da spazis irreals appartegnan las ovras a la vischinanza da la pictura da la nova objectivitad. 
Cunquai che l'artista n'ha betg tschertgà e reflectà conscientamain questa parentella, è sia pictura da chapir sco ina prova individuala da tschiffar il mund "clar e coerent". 

Vernissascha
Venderdi, ils 3 d'october 1997, 19.00 uras

Exposiziun
4 d'october fin 16 da november 1997. Mardi-dumengia 10-12, 14-17 uras, gievgia 10-12, 14-20 uras.